钦定古今图书集成/明伦汇编/交谊典/第054卷 > 《宴凤泉石翁神祠诗序》前人
## 钦定古今图书集成/明伦汇编/交谊典/第054卷 > 《宴凤泉石翁神祠诗序》前人

夫圮上黄公，灵期已远；湘中元乙，化迹难征。况乎神
理岿然，近带青溪之路；瓌资可望，俯控丹岩之下。予
以归骸空谷，言隔市朝；濯发长川，载罹寒暑。心灰两
寂，长无具尔之欢；形木双枯，将有终焉之志。不悟乔
莺始啭，喈喈于鹡鸰；野萼初开，韡韡于棠棣。命壶觞
而引宴，即沐新兰；寻磵户以安歌，仍攀野桂。萋萋春
草，王孙游兮不归。“秩秩斯干，幽人去而忘返。”鼓我舞
《我修》袖满于中岩。神之听之多祐兴于触石，爰有嘉
命，咸遣赋诗。请题四韵，列之如右。